Urheilun huumaa pm-viesteissä

Hämeenlinnan urheilukentällä ja katsomossa oli todennäköisesti kesän kovin meteli ja paras tunnelma, kun Hämeen piirin 9-15 -vuotiaat juoksivat piirinmestaruusviestejä lauantaina. Jo aamukymmeneltä oli kentän katsomo täynnä urheilevaa nuorisoa ja kannustusjoukkoja. Akaasta viestien ainutlaatuista tunnelmaa olivat aistimassa Viialan Valtin ja Toijalan Vauhdin urheilijat.

Valttilaiset olivat vallanneet melkein yhden katsomon osan: olihan seura saanut mukaan ennätykselliset yksitoista joukkuetta, vaikka viime hetken sairastumiset verottivat pois kolme joukkuetta.

Iskukykyisimmät ryhmät Valtilla oli T11- ja P13-sarjoissa. Kolmetoista -sarjan pojatMikael Viitanen, EetuKoskinen, Joona Lehtinenja Tapio Suojanen ovat kaikki vielä 12-vuotiaita, joten he saavat kilpailla samassa sarjassa vielä ensi vuonna.

Viime vuoden tapaista mitalien rohmuamista poikien sarjassa ei siis tälle vuodelle odotettu, sillä kehitystä tuossa iässä tapahtuu vuoden aikana paljon. Silti pojat taistelivat 4x100 metriltä ja 4x60 metrin aitajuoksusta viidennet sijat. Pitkä viesti, 4x600, olisi ollut poikien vahva laji, mutta valitettavasti pojat joutuivat jättämään sen juoksematta Joonan ja Eetun flunssaoireiden vuoksi.

T11-sarja on aina osallistujamäärältään suuri, niin myös tänä vuonna. 4x50 metrin kisaan osallistui 22 joukkuetta.

Valtin tytöt Julia Viitanen, Jenna Pentinniemi, Maija Oksa ja Saara Kuha paransivat seuran ennätystä jo toisen kerran tänä vuonna, ja juoksivat kovassa seurassa 11:nneksi. Vielä paremman sijoituksen tytöt nappasivat 4x600 metrillä, jossa he olivat seitsemänsiä yhdeksäntoista joukkueen joukossa uudella seuran ennätysajalla.

Viestit jättivät sopivasti nälkää ensi vuodeksi, mutta vielä tänä syksynäkin on kaksi Hämeen piirin seurakilpailua jäljellä. Toiset pm-sisulisäottelut kilpaillaan 13.9. Tampereella ja kauden huipentava maastojuoksuviesti juostaan 27.9. Toijalassa. Maastoviestiin Valtti pyrkii saamaan kaksi iskukykyistä joukkuetta.